คือว่าหนูรู้สึกว่าชีวิตตอนนี้ไม่มีความสุขเลย รู้สึกเครียด รู้สึกเศร้า รู้สึกว่าตัวเองทำอะไรไม่ได้ดั่งใจสักอย่าง หนูผิดหวังกับตัวเองมาก หนูกดดันกับการเรียนมหาลัยมากๆ รู้สึกว่าต้องแบกความหวังของครอบครัว คนรอบข้าง ต้องนอนร้องไห้เกือบทุกวัน บางครั้งหนูเครียดมากจนปวดหัวแบบจี๊ดๆ จนหนูคิดว่าถ้าตายๆไปมันจะจบใช่มั้ย หนูพยายามหาวิธีมาหลายครั้งแล้ว หนูไม่กล้าบอกใครเลย อันนี้เป็นเรื่องจริงนะคะ ไม่ได้แต่งเรื่อง ไม่รู้ว่าจะต้องทำยังไงแล้วจริงๆ ควรไปพบแพทย์ไหมคะ
สวัสดีค่ะ อาการไม่มีความสุข เครียด เศร้า ผิดหวังกับตัวเอง นอนร้องไห้ อาจเกิดจาก1. โรคเครียด ทำให้รู้สึกมีความทุกข์ ไม่ร่าเริงแจ่มใส ไม่มีความสุข อารมณ์แปรปรวน ไม่มีสมาธิ และทำให้มีอาการต่างๆ ทางร่างกายด้วย เช่น ใจสั่น เวียนศีรษะ ปวดศีรษะ หายใจไม่สุด เจ็บหน้าอก นอนไม่หลับ ปวดหลัง ปวดเมื่อยตัว ปวดท้อง อ่อนเพลีย เบื่ออาหาร เป็นต้น ทั้งนี้ เมื่อมีโรคเครียด ก็อาจทำให้เกิดภาวะซึมเศร้าตามมาได้2. โรคซึมเศร้า ซึ่งเป็นโรคที่ประกอบด้วยการเปลี่ยนแปลงต่างๆ ดังนี้- อารมณ์เศร้าสร้อย หดหู่ ไม่แจ่มใส เบื่อหน่ายสิ่งต่างๆ สะเทือนใจง่าย ร้องไห้บ่อย รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น- ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง หมดหวัง ท้อแท้ รู้สึกตนเองไร้ค่า รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้- สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ- อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น- การเรียนหรือการงานแย่ลงในเบื้องต้น แนะนำควรเล่าให้คนในครอบครัวหรือคนใกล้ชิดฟัง เพื่อจะได้รับรู้ถึงความผิดปกติของเรา หากไม่รู้จะพูดคุยกับใคร อาจโทรไปพูดคุยได้ที่ สายด่วนสุขภาพจิต 1323 ค่ะ และควรหาเวลาไปจิตแพทย์เพื่อประเมินอาการที่เป็นอยู่ว่าเป็นเพียงแค่โรคเครียดหรือเข้าข่ายโรคซึมเศร้าแล้ว หรือเกิดจากมีโรคทางกายบางอย่าง ก็จะเป็นสาเหตุที่ทำให้มีอาการซึมเศร้าได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้น หากไม่ได้เกิดจากโรคทางกาย กาารักษาโรคเครียด หรือโรคซึมเศร้า มีทั้งการใช้ยา และการรักษาทางจิตบำบัด พฤติกรรมบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ จนส่งผลต่อการดำเนินชีวิตประจำวันนะคะ